b'\n_START_ARTICLE_\nEl\xc5\xbebieta I\n_START_SECTION_\nBiografija\n_START_PARAGRAPH_\nEl\xc5\xbebieta I buvo penktoji ir paskutin\xc4\x97 valdov\xc4\x97, priklausiusi Tiudor\xc5\xb3 dinastijai (Henrikas VII, Henrikas VIII, jos netikras brolis Eduardas VI ir netikra sesuo Marija I). 45 jos valdymo metai pasi\xc5\xbeym\xc4\x97jo Anglijos galios ir pasaulin\xc4\x97s \xc4\xaftakos kilimu bei smarkiais religiniais nesutarimais \xc5\xa1alies viduje. Popie\xc5\xbeiui Pijui V 1570\xc2\xa0m. ekskomunikavus El\xc5\xbebiet\xc4\x85 I, Anglijoje sustipr\xc4\x97jo katalik\xc5\xb3 persekiojimas._NEWLINE_El\xc5\xbebietos valdymo metu suklest\xc4\x97jo literat\xc5\xabra (Viljamas \xc5\xa0ekspyras, Kristoferis Marlou ir Benas D\xc5\xbeonsonas), Frensis Dreikas tapo pirmuoju kapitonu, apiplaukusiu pasaul\xc4\xaf. Nors Magelano ekspedicija pasaul\xc4\xaf apiplauk\xc4\x97 anks\xc4\x8diau, ta\xc4\x8diau pats Magelanas mir\xc4\x97 kelionei dar nesibaigus. Valdant El\xc5\xbebietai Frensis Beikonas i\xc5\xa1d\xc4\x97st\xc4\x97 filosofines ir politines id\xc4\x97jas, o \xc5\xa0iaur\xc4\x97s Amerikoje vyko kolonizacija, vadovaujama Valterio Reilio ir Hamfrio D\xc5\xbeilberto._NEWLINE_El\xc5\xbebieta buvo kar\xc5\xa1tako\xc5\xa1\xc4\x97 valdov\xc4\x97, kartais susidurdavusi su sunkumais priimant sprendimus. Jos moto buvo video et taceo (\xe2\x80\x9ematau ir tyliu\xe2\x80\x9c). \xc5\xa0is bruo\xc5\xbeas, turint galvoje jos patar\xc4\x97j\xc5\xb3 nekantrum\xc4\x85, da\xc5\xbenai gelb\xc4\x97davo El\xc5\xbebiet\xc4\x85 nuo nes\xc4\x97kming\xc5\xb3 politini\xc5\xb3 ir santuokini\xc5\xb3 s\xc4\x85jung\xc5\xb3. Kaip ir t\xc4\x97vas Henrikas VIII, ji buvo ra\xc5\xa1ytoja ir poet\xc4\x97. Ji \xc4\xafsteig\xc4\x97 kelet\xc4\x85 garsi\xc5\xb3 organizacij\xc5\xb3, tarp kuri\xc5\xb3 \xe2\x80\x93 1592 m. Dublino Trejyb\xc4\x97s koled\xc5\xbe\xc4\x85 (jo oficialus pavadinimas yra El\xc5\xbebietos \xc5\xa0ventosios ir Nedalijamos Trejyb\xc4\x97s koled\xc5\xbeas prie Dublino) ir 1600 m. Brit\xc5\xb3 Ryt\xc5\xb3 Indijos kompanij\xc4\x85.'